"Hooage on olnud keeruline ja siin ei ole midagi hädaldada," tõdes Laanmäe võistlusjärgses intervjuus ERR-ile. "Praegu on tervis korras ja nii oleks pidanud suve alustama. 77 meetrit viskasin täna küll, aga seal olid teatud head asjad. Siit saaks nüüd edasi liikuda, aga hooaeg saab läbi. Tervis on heas korras ja ma saan järgmist hooaega üle pika aja täiesti tervena alustada. Seda pole päris ammu olnud. See motiveerib mind ennast väga palju ja ma ootan järgmiselt hooajalt palju ja häid tulemusi."

Laanmäel õnnestus tänavusel hooajal oda üle 80 meetri visata vaid ühel korral. "Mul oli palju tegemist erinevate probleemidega," jätkas Laanmäe. "Kui pead ühe hooaja jooksul muutma oma tehnilisi nüannsse, näiteks hoojooksu neli korda, siis see ütleb ära kõik. Kui terve ei ole, siis võid küll üritada pigistada spordimehelikult maksimumi välja ja see mul ühe korra nagu õnnestus ka. See näitas aga ära, et kui ma terve olen, siis võib tulemus õnnestuda. See suvi oli selline ja midagi ei ole teha, see on sport."

Kirdi edu taga näeb Laanmäe julguse kokku võtmist, et suurendada hoojooksu kiirust ja sagedust nagu sakslased. "Ma usun, et see tõigi talle stabiilse edu ja teine asi on see, et tuleb olla terve. Tal on see õnnestunud. Spordis muu polegi oluline, kui olla terve," ütles Laanmäe.